**ÉNEK-ZENE**

A változat

A szabályozás szerint a gimnázium 9–10. évfolyamán kötelező tantárgy az ének-zene, míg a 11–12. évfolyamon a művészetek műveltségterület tantárgyai közül (ének-zene, dráma és tánc, vizuális kultúra, mozgóképkultúra és médiaismeret) az iskola döntheti el, hogy az adott órakeretből mely tantárgyakat és milyen arányban fogja tanítani. A 11–12. évfolyamon a művészetek műveltségterület kötelező összes óraszámkerete heti 2 óra/évfolyam. Ennek megfelelően az iskola a 11–12. évfolyamon a számára megfelelő jellemzőkkel ruházhatja fel a művészeti oktatását azáltal, hogy a számára megfelelő művészeti tantárgyak kiválasztásával vagy akár komplex művészeti oktatásban gondolkodva alakítja ki a művészeti tantárgyak struktúráját a helyi tantervében. Ebből következik, hogy minden művészeti tantárgy, így az ének-zene is heti 2 óra/évfolyamra készítette el a kerettantervét, ám annak felhasználása az iskola igényeinek függvényében értelmezendő.

Az ének-zene tantárgy tanításának legfőbb céljai megismertetni a gyermekeket az éneklés és a zenélés örömével, valamint kulcsokat adni számukra a zene élményt nyújtó megismeréséhez, megértéséhez és élvezetéhez. Ezeknek a céloknak az elérését segíti a kiválasztott repertoár.

Az iskolai ének-zene tanulás várt eredménye: a zenei gyakorlat és a zenehallgatás során a tanulók széles körű élményeket szereznek, amely segíti őket eligazodni a körülöttük lévő sokszínű zenei világban.

Az iskolai zenepedagógiai munka Kodály Zoltán alapelveire épül, az aktív éneklést és zenélést szorgalmazza, tradicionális népzenén és igényes műzenén alapul. A zenei hallásfejlesztés a relatív szolmizáció segítségével történik. A klasszikus remekművek értő befogadása fejleszti az érzelmi intelligenciát.

A kerettantervben feltüntetett anyagon keresztül a tanulók megismerik népzenénk és más népek zenéje, nemzeti zenei kultúránk és a klasszikus zene, a jazz, valamint a populáris műfajok igényes szemelvényeit. A zenepedagógiai munka a tanulók iskolában, iskolán kívül szerzett zenei tapasztalataira, zenei élményeire, illetve adott esetben zenei gyakorlatára épülhet, amely ösztönözheti őket énekkarokban és házizenélésen való aktív részvételre.

Az iskolai ének-zene óra elsősorban nem ismeretszerzésre való, hanem a pozitív zenei élmények és gyakorlati tapasztalatok megszerzésére.

Az ének-zene tanítása során a fejlesztési célok órakeretre, tananyagegységekre nem válnak el élesen. Minden órán sor kerül éneklésre, fejlesztik a növendékek zenei generatív készségét, zenét hallgatnak. Ezt segíti a minden órán megjelenő felismerő kottaolvasás és a befogadói kompetenciák fejlesztése. A fejlesztési célok a tanítás során mindig az előző ismeretanyagra, elért fejlesztésre építve, komplex módon jelennek meg. A feltüntetett tematikai egységek és közműveltségi tartalmak megjelenése a közoktatás gyakorlatában természetesen átfedik egymást, a tagolás csak a könnyebb áttekinthetőséget szolgálja, a feltüntetett óraszámajánlások pedig az éves összóraszám vonatkozásában nyújtanak tájékoztatást, illetve a tevékenységek egymáshoz viszonyított arányát jelölik. A kerettantervben feltüntetett ajánlott óraszám az összóraszám 90%-ára ad kötelező fejlesztési tartalmat, míg a fennmaradó 10%-ra szabad felhasználást biztosít a tervezés során.

A tantárgy fejlesztési céljai a következők:

*Zenei reprodukció*

Éneklés

Az iskolai ének-zenei nevelés elsődleges élményforrásai a közös éneklés és az elmélyült zenehallgatás. Az ének-zene órán tanult zenei anyag egy részét énekléssel és kreatív zenei gyakorlatokkal készítik elő, illetve sajátítják el.

Az énekórai műhelymunkát kórus egészíti ki, amely közösségformáló erőt képvisel. Cél, hogy a kóruséneklés örömét a tanulók az ünnepi alkalmak és hétköznapok számos területén megoszthassák másokkal (pl. ünnepségen, hangversenyen, közös éneklés a kirándulásokon, baráti összejöveteleken, közösségi alkalmakon).

Az énekes anyag egy része mindvégig a magyar népdal– elsősorban a befogadói hozzáállás különbségeinek érzékeltetése és a zenei minőség iránti érzékenység fejlesztése céljából, amelyek műfaji határoktól függetlenül értelmezhetők.

Generatív és kreatív készségek fejlesztése

A generatív ‑ létrehozó, alkotó ‑ készségek és képességek fejlesztésének célja, hogy a tanulók a megszerzett zenei tapasztalatokat alkalmazni tudják, és azokkal képesek legyenek újat alkotni. A generatív tevékenységek, amelyek a kreativitás fejlesztése szempontjából nélkülözhetetlenek, fejlesztik a tanulók zenei érzékét, zeneértését és összpontosító képességét. Segítik őket a zene elemeinek önálló és magabiztos használatában, fejlesztik a tanulók önkifejező képességét, ötletgazdagságát, kreativitását és zenei fantáziáját.

A generatív zenei tevékenységek a tanítás legkülönbözőbb témáihoz és fázisaihoz kapcsolódhatnak, s bennük a játékos alkotói munka öröme érvényesül. A generatív tevékenységet mindenkor megelőzi a zenei alkotóelemek (pl. ritmus, dallam, polifónia, harmónia, forma) vagy egy adott zenei stílushoz kapcsolódó zenei jelenségek (pl. a klasszika formaérzéke) megismerése az aktív zenélésen keresztül.

Felismerő kottaolvasás

A kottaolvasás a zene értésének eszköze, általa olyan kódrendszer kulcsát kaphatják meg a tanulók, amely segíti őket abban, hogy eligazodjanak a zenei tartalmakban. A zenével való ismerkedés kezdeti szakaszában a felismerő kottaolvasás képessége a zeneértés mélységeihez is jelentősen hozzájárulhat. Az önálló zenélésben nélkülözhetetlen eszközzé válik.

Az ötvonalas kottaképet a gyerekek látják már akkor is, mikor a jelrendszereket még nem tudják megfejteni. A tanulók a felismerő kottaolvasás segítségével egyre több zenei jelenséget képesek jelrendszerről felismerni. A kottaolvasás nem cél, hanem eszköz az iskolai zenetanulás folyamatában.

A felismerő kottaolvasáshoz kapcsolódó zenei ismeretek tanítása soha nem elvontan, hanem az énekes és hangzó zenei anyaghoz kapcsolódóan történik. A népdalokból vett zenei fordulatokat felhasználják a ritmikai, metrikai és dallami elemek tudatosítására, formájuk megismerése pedig segít a formaérzék fejlesztésében. Az elemző megközelítés helyett válasszák a műfaji meghatározást, találják meg az élethelyzet, az érzelmi kifejezés, az esztétikai szépség személyes kapcsolódási pontjait. A népdalok szövegének értelmezése rávilágít a népdalok gazdag szimbolikájára, megvilágítja a magyar szókincs gazdagságát. *Zenei befogadás*

Befogadói kompetenciák fejlesztése

A befogadói kompetenciák fejlesztése a zenehallgatás anyagának mélyreható megismerését segíti elő. A befogadói kompetenciák fejlesztése során az érzelmi és intellektuális befogadás egyensúlyának kell érvényesülnie. A befogadói kompetenciák fejlesztésével megalapozható a tanulók zenehallgatói magatartása, akik a zenehallgatás során olyan élményeket – minél többféle és valóságos zenei tapasztalatokat – szereznek a hallgatott zenéről, amelyek hatására egyre inkább különbséget tudnak tenni az elmélyült zenehallgatás (vagyis a zene befogadása) és a háttérzene fogyasztása között.

Csend és teljes figyelem nélkül nem jön létre élményt adó zenei befogadás. A művészi értékű zene befogadójává csak az a tanuló válik, aki teljes figyelmét képes a hallott zene felé irányítani. A befogadói kompetencia fejlesztése éppen ezért részben a figyelem készségének kialakítása és folyamatos erősítése felé irányul. A zeneérzés fejlesztése mellett a mozgás is lehetőséget ad a zenei jelenségek megéreztetésére és megértésére, a zenei készségek elmélyítésére is. A teljes figyelem képességének kialakulását a Kokas-pedagógia szemlélete és módszerei is hatékonyan segítik.

Rendszeres zenehallgatás. A zeneművek zenei és zenén kívüli tartalmának, üzenetének megértéséhez szükség van a zenei élmények rendszeres biztosítására: minden órán legyen zenehallgatás, amely az élmény (örömszerző) funkción túl alapját adja a generatív készségek formálódásának, hiszen a generativitás a sokrétű zenei élményből fejlődik ki.

Adekvát befogadói attitűd. A zenehallgatási anyag értő befogadását segíti az adekvát befogadói attitűd kialakítása, azaz fontos, hogy a tanulók kellő nyitottsággal forduljanak a hallgatott zene felé. A nyitott befogadói attitűd támogatja a zenei hatás megfelelő megélését, így segíti a zene különböző megnyilvánulásainak, például funkciójának, stílusának és műfajának pontos értelmezését, elfogadását és pozitív értékelését.

A befogadói kompetencia fejlesztését segíti elő elsősorban a zenében rejlő gesztusok, karakterek, érzelmek, hangulatok érzékelésének és átérzésének képessége, másodsorban pedig a biztos és differenciált hallási képesség (ritmus-, dallam- és hangszínérzék) és a zenei memória. Ezeket rendszeres és nagy mennyiségű énekléssel és a generatív készségek más fejlesztő gyakorlataival alakíthatják.

Zeneelméleti és zenetörténeti alapismeretek minden esetben a zenei befogadást segítik, az elméleti és a lexikális adatok közül elsősorban a kiválasztott művel kapcsolódókkal foglalkozzanak. A lényegláttatásnak és az életszerűségnek minden esetben kulcsszerepet kell kapnia, ezért teljes mértékben mellőzendő az öncélú adatközlés és a nagy mennyiségű memorizálás. Egy szerzői életrajz ismertetésében például nem az önmagukban semmitmondó dátumok és a tartózkodási helyek felsorolása és visszakérdezése, hanem a szerző személyiségének bemutatása, művészi és emberi élethelyzeteinek, a környezetével való kölcsönhatásának, problémáinak, sorsfordulatainak átéreztetése és mindennek művészetére gyakorolt hatása az elsődleges tartalom. Ezt helyenként megtámogathatják a jól megválasztott tényadatok (dátumok, helyszínek), mindenkor kisegítő, tájékozódást könnyítő jelleggel. Ugyanez érvényes az elméleti ismeretekre: a formatan, az összhangzattan vagy a szolmizáció alapinformációi csak akkor válnak hasznossá, ha zenei érzetekhez kapcsolódnak, ha segítenek a gyerekeknek átérezni azokat a zenei jelenségeket, amelyekről szólnak.

Zenehallgatás

A rendszeres és figyelmes zenehallgatással a tanulók zene iránti fogékonyságát és zenei ízlését formálják.

A zenehallgatási anyag kiválasztásakor a zenei teljességre kell törekedni. Lehetőleg teljes műveket hallgassanak meg, hiszen a tanulók befogadói kompetenciáját s elsősorban zenei formaérzékét a teljes kompozíciók bemutatása fejleszti. A műalkotás egészéről kell benyomást szerezniük, mielőtt a részletekre irányítják a figyelmüket. Miközben a figyelem irányítása bizonyos jelentéstartalmak megvilágítása érdekében fontos, fokozottan figyeljenek arra, hogy a szempontok ne tereljék el a tanulók figyelmét a mű egészének élményszerű befogadásáról.

A zenei stíluskorszakok tudatosítása csak a 9–10. osztály tantervének feladata.

Zenehallgatásnál – figyelve a ma felnövő generációk vizuális igényére – törekedjenek DVD-n elérhető koncertfelvételek bemutatására is. Használják ki az internet és a digitális tábla lehetőségeit is.

Az iskolai zenehallgatás célja nem lehet minden remekmű, s az összes zenei műfaj megismertetése, sokkal fontosabb a befogadói kompetenciák fejlesztése és a zenehallgatás igényének kialakítása, amely biztosítja az egész életen át tartó zenei érdeklődést. Bízniuk kell abban, hogy a meg nem ismert műveket a tanulók életük folyamán megismerik, amennyiben kialakították bennük az igényt az értékes művek hallgatására.

Az iskolai zenehallgatás mellett keresni kell a lehetőséget az élő zenehallgatásra, a rendszeres hangverseny-látogatásra, és ösztönözni a tanulókat a zenei információk gyűjtésére. A hangversenyek kifejezetten ahhoz a korcsoporthoz szóljanak, akikkel a látogatást teszik. Rendkívül fontos, hogy a hangverseny legyen előkészített, az órákon ismerjenek meg néhány zenei témát, a művek kontextusát, majd az azt követő alkalommal beszélgetéssel segítsék az élmények feldolgozását. Használják ki a koncertpedagógia adta lehetőségeket!

*Tárgyi feltételek*

Szaktanterem pianínóval vagy zongorával

Megfelelő nagyságú tér a mozgáshoz, énekes játékokhoz

Megfelelő méretű, jól szellőztethető terem a kórusmunkához

Ötvonalas tábla

Mágneses tábla

Ritmushangszerek

Jó minőségű CD- és DVD-lejátszó, erősítő, hangszórók

Számítógép internetkapcsolattal

Hangtár, hozzáférhető hanganyag

9. évfolyam

Az ének-zene tantárgy 9. évfolyamon a NAT alábbi fejlesztési területeit képviseli hatékonyan: erkölcsi nevelés, nemzeti öntudat, hazafias nevelés, felelősségvállalás másokért, önkéntesség, médiatudatosságra nevelés, az önismeret és a társas kultúra fejlesztése, a testi és lelki egészségre nevelés. A kulcskompetenciák fejlesztésében pedig a következőket képes támogatni: esztétikai-művészeti tudatosság és kifejezőképesség, anyanyelvi kommunikáció, idegen nyelvi kommunikáció, digitális kompetencia, kezdeményezőképesség, vállalkozói kompetencia, hatékony, önálló tanulás.

Ebben az életkorban a zenei stílusnak megfelelő előadásmód, a kommunikatív muzikalitás továbbfejlesztése áll a középpontban. Érdemes kisebb alkalmi együtténeklő csoportoknak is rendszeres funkcionális énekes feladatot adni (énekes néphagyomány felelevenítése, projektnapok zenei elemei, bensőséges közösségi-egyházi ünnepeken való aktív részvétel, osztályéneklési verseny, osztályindulók éneklése, „ki mit tud” stb.).

Az elsajátított népzenei anyag néptánc-élményekhez kapcsolódik. A táncházi lehetőség felkínálása, esetleg rendszeres, projektszerű vagy tömbösített órák formájában történő megvalósítása nagymértékben segíti a dalanyag funkcióba kerülését. Az énekes anyagban a klasszikus és populáris zenei műfajok szemelvényei mellett nagy jelentősége van a zenehallgatás anyagainak dúdoló, kísérő, csak a követés és a minél közelebbi megismerés, és nem a teljesítményszerű reprodukció igényével történő éneklésének is. A tanulók az énekelt dalok meghatározott zenei elemeit megfigyelik, tanári rávezetéssel tudatosítják, s felismerik kottaképről, esetleg tanári segítséggel reprodukálják, a zenei elemeket improvizációs és kreatív játékos feladatokkal gyakorolják.

A zenehallgatásra ajánlott zeneirodalmi műalkotások többsége nagy lélegzetű, a kerettantervben ajánlott művek közül inkább kevesebbet tanítunk, de a választott műveket alaposan és sokféle részletre kiterjedően ismertetjük. A zenehallgatási anyag előkészítése és tanítása során törekszünk az infokommunikációs társadalomban elérhető gazdag médiatartalmak felhasználására (pl. letölthető multimédiás tartalmak, különböző interpretációk összehasonlítása).

|  |  |  |
| --- | --- | --- |
| Tematikai egység/ Fejlesztési cél | Zenei reprodukció  Éneklés | Órakeret 20 óra |
| Előzetes tudás | A felső tagozatban megismert népzenei és műzenei szemelvények elsajátítása során kialakult éneklési képességek, zenei ismeretek. | |
| A tematikai egység nevelési-fejlesztési céljai | A tanult dalanyag ébren tartása, használatával az éneklési készség fejlesztése. További dalkincsbővítés, a motivált és örömteli éneklés kialakítása. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| 4-5 mű éneklése tiszta intonációval az életkori sajátosságokat figyelembe véve (szükség esetén egyénre szabott kezdőhangról), a következő kategóriák mindegyikéből:  Zeneirodalmi szemelvények, a megismert stíluskorszakból választva, egy-egy dal vagy dalrészlet, néhány rövid zenei téma:  gregorián,  reneszánsz,  barokk,  bécsi klasszikus  Egyszólamú és egyszerűbb szerkezetű többszólamú világi és egyházi vokális és hangszeres művek, témái a zenehallgatás anyagából válogatva.  Néhány populáris zenei szemelvény a zenehallgatás anyagából válogatva (lásd a magyar anyag a Zenehallgatási anyag megfelelő része).  Magyar népzene és történeti dallamok (az életkornak megfelelő tematikus csoportokból válogatva):  régi rétegű és új stílusú népdalok,  életfordulók, jeles napok dalai,  búcsúzók, keservesek,  pszalmodizáló népdalok,  balladák,  Más népek dalai.  Megzenésített versek | *Magyar nyelv és irodalom:* verbális kifejezőkészség fejlesztése, dalok szövege, költői eszközök megfigyelése a zenei kifejezésben, magyar népballadák, virágénekek, szimbolika.  *Idegen nyelvek:* más népek dalai eredeti szöveggel. |

|  |  |
| --- | --- |
| Kulcsfogalmak/ fogalmak | Népzene: jaj-nóta, sirató, egyházzene (zsoltár, korál, népének, spirituálé); világi zene (trubadúrének, ungaresca), egyházi és világi dal, reneszánsz kórusdal, megzenésített vers |

|  |  |  |
| --- | --- | --- |
| Tematikai egység/ Fejlesztési cél | Zenei reprodukció  Generatív (önállóan és/vagy csoportosan alkotó), kreatív zenei tevékenység | Órakeret 7 óra |
| Előzetes tudás | Ritmikai és dallamvariálási készség, fejlődő formaérzék. | |
| A tematikai egység nevelési-fejlesztési céljai | A korábbi évek generatív és kreatív készségfejlesztés tevékenységeinek ismétlése a korosztály elvárható zenei képességének és jellemző érdeklődésének megfelelő zenei példákon keresztül személyiségfejlesztés. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| Ritmus, metrum:  Összetettebb metrumokhoz kapcsolódó improvizációs gyakorlatok tapssal és ütőhangszerekkel, szabályos és szabálytalan hangsúlyozás, metrum váltások.  Dallam:  Szövegalkotás egyszerűbb, ismert dallamra, jellegzetes ritmusokra, dallamalkotás egyszerű szövegre.  Eredeti nyelvű szöveg és fordításainak összehasonlítása, a zenei kifejezőkészség eszközeinek bemutatásával, klasszikus és populáris műfajokban egyaránt.  Harmónia:  Egyszerű harmóniamenet csoportos megszólaltatása.  Az énekes és zenehallgatási anyaghoz kapcsolódó dallamalkotás, variánsképzés lehetőségeinek bemutatása, díszítés a népzenében és műzenében, zenei szerkesztés módok, zenei formák parafrázisa zenei és nem zenei eszközökkel:  ritmus rondó,  szekvencia,  periódus,  variáció,  aranymetszés a zenében és a természetben.  Ismert dallamhoz ritmuskíséret vagy adott ritmuskísérethez dallamalkotás.  Egyszerű ritmus- és harmóniakíséret alkotása:  osztinátó,  dudabasszus,  orgonapont,  T-D ingamozgás,  tercelés.  Kreatív közreműködés a tanult ritmikai, metrikai, dallami és harmóniai elemekből létrehozott és a tanult formai eszközökkel szerkesztett kompozíciók megszólaltatásában.  Rögtönzés és komponálás egyéni és csoportos formában. | *Magyar nyelv és irodalom:* szövegalkotás egyszerű dallamra, versmegzenésítés, szöveg hangsúlyok, prozódia.  *Idegen nyelvek:* idegen nyelvű szövegek és fordításainak összehasonlítása a prozódia szempontjából.  *Matematika:* absztrakt gondolkodás fejlesztése a zenei formákon keresztül.  *Vizuális kultúra:* önkifejezés, érzelmek kifejezése többféle eszközzel. |

|  |  |
| --- | --- |
| Kulcsfogalmak/ fogalmak | Zenei szerkesztésmód (egyszólamú dallamalkotás, homofónia, polifónia).  Metrumfajta (egyszerű, összetett, aszimmetrikus), szabályos és szabálytalan hangsúlyozás. Prozódia. Hármashangzatok. |

|  |  |  |
| --- | --- | --- |
| Tematikai egység/ Fejlesztési cél | Zenei reprodukció  Felismerő kottaolvasás, nélkülözhetetlen zeneelméleti alapismeretek | Órakeret 6 óra |
| Előzetes tudás | Az általános iskolában megszerzett zeneelméleti alapismeretek a hagyományos klasszikus zenei notációról. | |
| A tematikai egység nevelési-fejlesztési céljai | Az eddig tanult felismerő kottaolvasási és zenei ismeretek megerősítése, rendezése az ismétlés és az összefüggések feltárása által. A további gyakorlás a befogadást és a felidézést kísérő kottakövetéssel valamint elemi szintű kottaolvasás alkalmazásával. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| A zenei írásbeliség kialakulásának főbb jellemzői.  A zenei lejegyzés változásai. A neuma és a kulcsok megismerése az ötvonalas rendszertől eltérő notációk: tabulatúra, aleatorikus zene, jazz és popzenei akkordjelölés (csak információs szinten).  Ritmikai elemek, metrum, tempó:  Táncok ritmikai sajátosságainak megfigyelése, tempóbeli, metrikai és ritmikai jellemzői szempontjából.  Harmóniai elemek:  Egyszerűbb harmóniai változás megfigyeltetése.  Vokális és hangszeres partitúrák megismerése a zenehallgatás kottakép követésével, témák azonosításával, előadói jelek és az előadási mód megfigyelésével. | *Vizuális kultúra:* vizuális jelek és jelzések használata. |

|  |  |
| --- | --- |
| Kulcsfogalmak/ fogalmak | Partitúra, notáció, tánctípus, ritmus. |

|  |  |  |
| --- | --- | --- |
| Tematikai egység/ Fejlesztési cél | Zenei befogadás  Befogadói kompetenciák fejlesztése | Órakeret 7 óra |
| Előzetes tudás | Korábbi évek során megszerzett kompetenciák, nyitott hozzáállás, zenei emlékek, tapasztalatok, koncertélmények. | |
| A tematikai egység nevelési-fejlesztési céljai | A befogadás pályáinak szélesítésével, személyes – esztétikai, intellektuális, gyakorlati – zenei élmények szerzésével, irányított és önálló feldolgozással a személyiség és az esztétikai érzék fejlesztése. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| A zene rendszerezésének különböző szempontjai (pl. kronológia, műfaj, forma, funkció, abszolút zene – programzene):  A zene kapcsolatainak feltárása a társművészetekkel, irodalommal, történelemmel, kultúrtörténettel a szintézis teremtés igényével (az egyházzene kapcsolata a liturgiával, zenei élet a főúri rezidenciákon és a nyilvános koncerttermekben, operaházakban).  Az alkotás – zenei reprodukció – befogadás viszonya (zeneszerzés és előadó-művészet kapcsolata, komponálás/lejegyzés – improvizáció), a zene funkciói (művészi zene – szórakoztató zene, liturgia, önkifejezés, ünnepek zenéi, tánc, alkalmazott zene).  A zenei ismeretszerzés és információgyűjtés, a zenehallgatás lehetőségei a számítógép és az internet segítségével. A felfedezés örömének kialakítása a folyamatos tanári tartalomközlés helyett (zeneszerzők, életutak, életművek).  Csoportos műalkotás-elemzés, önálló véleménynyilvánítás (művészi érték – giccs).  Népzene és műzene kapcsolatai.  Átköltés, átdolgozás, feldolgozás, stílusok keveredése, zenei humor, pl. komolyzenei témák megjelenése a médiában és a populáris műfajokban, világzenei példák zenei forrásai.  Egy zenemű/részlet egyéni feldolgozása, elemzése megadott témából választva (pl. élet, halál, születés, gyász, haza, becsület, küzdelem, szerelem, hűség, gúny, irónia, humor, hősiesség, szabadság, béke, vallás). | *Magyar nyelv és irodalom:* a műzene irodalmi kapcsolódásai, átköltés, humor.  *Történelem, társadalmi és állampolgári ismeretek:* a zene történelmi kapcsolódásai, zene a főúri rezidenciákon, zene a liturgiában, polgárosodás és a nyilvános koncerttermek, operaházak.  *Idegen nyelvek:* zenehallgatási anyag idegen nyelven.  *Vizuális kultúra:* önkifejezés, érzelmek kifejezése többféle eszközzel.  *Informatika:* infromációgyűjtés az internet segítségével. |

|  |  |
| --- | --- |
| Kulcsfogalmak/ fogalmak | Népzene – műzene, világi zene – egyházzene, komolyzene – populáris zene. |

|  |  |  |
| --- | --- | --- |
| Tematikai egység/ Fejlesztési cél | Zenei befogadás  Zenehallgatás | Órakeret 14 óra |
| Előzetes tudás | A zenemű gondolati tartalmát közvetítő kifejezőeszközök átélésének és értelmezésének képessége. A korábban tanult jellegzetes zeneművek részleteinek felismerése. | |
| A tematikai egység nevelési-fejlesztési céljai | A befogadói kompetencia erősítése az ismeretek kronológiai rendszerezésével. Tájékozottság a zeneművek műfajában és a zenei stílusokban. Önálló elemzés, véleménykifejtés. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| Az alábbi szempontok alapján válogatott és meghallgatott zenei részletek felismerése.  Népzene:  Népdal, hangszeres népzene.  Műzene:  Az európai műzene kialakulása napjaink zenéjéig – legfontosabb stílusjegyek, műfajok és zeneszerzők.  Középkor és reneszánsz – az egyszólamúságból a többszólamúság első virágkoráig (gregorián, reneszánsz műfajok: motetta, madrigál).  Barokk hangszeres műfajok és az opera kialakulása (basso continuo, monódia, fúga, korál, passió, concerto)  XVII–XVIII. századi magyar műzene (Kájoni-kódex, Lőcsei kézirat, Vietórisz-kódex anyagából).  Bihari János, Lavotta János és Csermák Antal verbunkos zenéje.  Bécsi klasszika – a klasszikus zenei formák és műfajok (szonáta elvű formai építkezés, kamarazene, szimfónia, opera buffa), Haydn, Mozart, Beethoven.  Kossovits József-Csokonai Vitéz Mihály: A reményhez  Kobzos Kiss Tamás-Csokonai Vitéz Mihály: A reményhez, A tihanyi Ekhóhoz  A klasszikus zenén túl, válogatás az alábbi anyagból:  a zenés színház – rockopera,  A művek megismerésén, elemzésén keresztül a kultúrabefogadás szándékának erősítése, a hangverseny-látogatás motivációs szerepének felhasználásával. | *Magyar nyelv és irodalom:* a műzene irodalmi kapcsolódásai, átköltés, humor.  *Történelem, társadalmi és állampolgári ismeretek:* a zene történelmi kapcsolódásai, zene a főúri rezidenciákon, zene a liturgiában, polgárosodás és a nyilvános koncerttermek, operaházak.  *Idegen nyelvek:* zenehallgatási anyag idegen nyelven.  *Vizuális kultúra:* önkifejezés, érzelmek kifejezése többféle eszközzel.  *Informatika:* zenei infromációgyűjtés az internet segítségével). |

|  |  |
| --- | --- |
| Kulcsfogalmak/ fogalmak | Stílusjegy, műfaj. |

|  |  |
| --- | --- |
| A fejlesztés várt eredményei a 9. évfolyam végén | A tanulók az énekes anyagból 10 dalt és műrészletet részben kottából, részben emlékezetből kifejezően énekelnek csoportosan.  Képesek néhány dallamból (népdal, műdal, zenei téma) álló csokor felidézésére egy-egy témán, műfajon, stíluskörön belül is.  Egyszerűbb többszólamú kórusművek, vagy azok részleteit, kánonokat csoportosan énekelnek.  A tanulók a generatív tevékenységek eredményeként érzékelik, felismerik a zenei kifejezés, a forma, a műfaj és a zenei eszközök közti összefüggéseket.  A kottakép elemeit és az alapvető zenei kifejezéseket felismerik és értelmezik, tanári segítséggel reprodukálják.  Képesek a műalkotások üzenetét felismerni, a bennük megjelenő sors- és magatartásmintákat értelmezni, gondolatiságukat, morális és humánus tartalmukat megérteni.  A kiemelkedő zenei műalkotások megismerése által korunk kulturális sokszínűségében eligazodnak.  A tanulók több zenei stílust, korszakot, zeneművet megismernek (min. 10 alkotás).  Tudnak tájékozódni a legfontosabb műfajokban és a stíluskorszakokban.  A műveket kontextusba helyezve képesek saját élményeket is felidézni, választásaikat meg tudják indokolni.  Különbséget tudnak tenni világi zene, egyházzene, szórakoztató zene, alkalmazott zene, programzene között.  Megismerik a zenei stílusok jellemzőit, kronologikus és műfaji rendszer alakul ki az eddig megszerzett és ebben az időszakban kiegészített zenei ismeretekben. |

Ajánlott zenehallgatási anyag

Klasszikus zenei anyag

Az alábbi felsorolás ajánlásokat tartalmaz. A zeneművek megadott listája a tanár egyéni választása szerint módosítható. A megadott művek egy része olyan terjedelmű, hogy az ének-zene óra keretei között csak részletek meghallgatására van mód. (Szimfóniatétel, daljáték, opera részlete.)

Népdalok, hangszeres népzene, nemzetiségek zenéje.

Gregorián ének (pl. Dies irae sequentia, Ave Maria himnusz).

Johann Sebastian Bach: János-passió.

Johann Sebastian Bach: d-moll toccata és fúga, BWV 565.

Georg Friedrich Händel: Júdás Makkabeus – oratórium, részletek.

Joseph Haydn: Vonósnégyesek, Op. 76, Hob. III:75–80.

Wolfgang Amadeus Mozart egy választott operájának részletei

Ludwig van Beethoven: IX. (d-moll) szimfónia, Op. 125. – zárótétel.

Kossovits József-Csokonai Vitéz Mihály: A reményhez

Kobzos Kiss Tamás-Csokonai Vitéz Mihály: Szerelemdal a csikóbőrös kulacshoz, Tartózkodó kérelem

A 9. évfolyam énekes és a zenehallgatási anyagában megjelennek a klasszikus kompozíciós műalkotásokon és a népzenén kívül eső műfajok is.

A dalok gitár és/vagy zongorakíséretes előadása.

|  |  |  |
| --- | --- | --- |
| CÍM | SZERZŐ | ELŐADÓ |
| Budapest | Cseh Tamás – Másik János – Bereményi Géza | Cseh Tamás |
| Európa | Varga Miklós – Varga Mihály | Varga Miklós |
| Felkelt a napunk… | Szörényi – Bródy | Illés együttes |
| Ha én rózsa volnék | Szörényi – Bródy | Koncz Zsuzsa |
| Könnyű álmot hozzon az éj | Várkonyi – Miklós | Charlie |
| Mama kérlek | Bródy János | Koncz Zsuzsa |
| Miért hagytuk, hogy így legyen | Szörényi – Bródy | Illés együttes |
| Most múlik pontosan | Kiss Tibor | Quimby |
| Ne várd a májust | Bródy János | Zorán |
| Nemzeti dal | Tolcsvai László – Petőfi Sándor | Tolcsvai László |
| Szólj rám, ha hangosan énekelek | Presser Gábor | LGT |
| Zene nélkül mit érek én | Máté Péter | Máté Péter |

10. évfolyam

Az ének-zene tantárgy 10. évfolyamon a NAT alábbi fejlesztési területeit képviseli hatékonyan: erkölcsi nevelés, nemzeti öntudat, hazafias nevelés, felelősségvállalás másokért, önkéntesség, médiatudatosságra nevelés, az önismeret és a társas kultúra fejlesztése, a testi és lelki egészségre nevelés. A kulcskompetenciák fejlesztésében pedig a következőket képes támogatni: esztétikai-művészeti tudatosság és kifejezőképesség, anyanyelvi kommunikáció, idegen nyelvi kommunikáció, digitális kompetencia, kezdeményezőképesség, vállalkozói kompetencia, hatékony, önálló tanulás.

Ebben az életkorban a zenei stílusnak megfelelő előadásmód, a kommunikatív muzikalitás továbbfejlesztése áll a középpontban. Érdemes kisebb alkalmi együtténeklő csoportoknak is rendszeres funkcionális énekes feladatot adni (énekes néphagyomány felelevenítése, projektnapok zenei elemei, bensőséges közösségi-egyházi ünnepeken való aktív részvétel, osztályéneklési verseny, osztályindulók éneklése, „ki mit tud” stb.).

Az elsajátított népzenei anyag néptánc-élményekhez kapcsolódik. A táncházi lehetőség felkínálása, esetleg rendszeres, projektszerű vagy tömbösített órák formájában történő megvalósítása nagymértékben segíti a dalanyag funkcióba kerülését. Az énekes anyagban a klasszikus és populáris zenei műfajok szemelvényei mellett nagy jelentősége van a zenehallgatás anyagainak dúdoló, kísérő, csak a követés és a minél közelebbi megismerés, és nem a teljesítményszerű reprodukció igényével történő éneklésének is. A tanulók az énekelt dalok meghatározott zenei elemeit megfigyelik, tanári rávezetéssel tudatosítják, s felismerik kottaképről, esetleg tanári segítséggel reprodukálják, a zenei elemeket improvizációs és kreatív játékos feladatokkal gyakorolják.

A zenehallgatásra ajánlott zeneirodalmi műalkotások többsége nagy lélegzetű, a kerettantervben ajánlott művek közül inkább kevesebbet tanítunk, de a választott műveket alaposan és sokféle részletre kiterjedően ismertetjük. A zenehallgatási anyag előkészítése és tanítása során törekszünk az infokommunikációs társadalomban elérhető gazdag médiatartalmak felhasználására (pl. letölthető multimédiás tartalmak, különböző interpretációk összehasonlítása).

|  |  |  |
| --- | --- | --- |
| Tematikai egység/ Fejlesztési cél | Zenei reprodukció  Éneklés | Órakeret 24 óra |
| Előzetes tudás | A kilencedik évfolyamban megismert népzenei és műzenei szemelvények elsajátítása során kialakult éneklési képességek, zenei ismeretek. | |
| A tematikai egység nevelési-fejlesztési céljai | A tanult dalanyag ébren tartása, használatával az éneklési készség fejlesztése. További dalkincsbővítés, a motivált és örömteli éneklés kialakítása. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| 5-6 mű éneklése tiszta intonációval az életkori sajátosságokat figyelembe véve (szükség esetén egyénre szabott kezdőhangról), a következő kategóriák mindegyikéből:  Zeneirodalmi szemelvények, a megismert stíluskorszakból választva, egy-egy dal vagy dalrészlet, néhány rövid zenei téma:  romantikus,  XX. századi.  Egyszólamú és egyszerűbb szerkezetű többszólamú világi és egyházi vokális és hangszeres művek, témái a zenehallgatás anyagából válogatva.  Néhány populáris zenei szemelvény a zenehallgatás anyagából válogatva (lásd a magyar anyag a Zenehallgatási anyag megfelelő része).  Magyar népzene és történeti dallamok (az életkornak megfelelő tematikus csoportokból válogatva):  új stílusú népdalok,  életfordulók, jeles napok dalai,  balladák,  virágénekek, diákdalok,  verbunkos dallamok.  Más népek dalai. | *Magyar nyelv és irodalom:* verbális kifejezőkészség fejlesztése, dalok szövege, költői eszközök megfigyelése a zenei kifejezésben, magyar népballadák, szimbolika.  *Idegen nyelvek:* más népek dalai eredeti szöveggel. |

|  |  |
| --- | --- |
| Kulcsfogalmak/  fogalmak | Népzene: ballada, népies műdal, verbunk, csárdás; egyházzene (spirituálé); dal (népdal, műdal, egyházi és világi dal, romantikus dal, szórakoztató zenei dal). |

|  |  |  |
| --- | --- | --- |
| Tematikai egység/ Fejlesztési cél | Zenei reprodukció  Generatív (önállóan és/vagy csoportosan alkotó), kreatív zenei tevékenység | Órakeret 8 óra |
| Előzetes tudás | Ritmikai és dallamvariálási készség, fejlődő formaérzék. | |
| A tematikai egység nevelési-fejlesztési céljai | A korábbi évek generatív és kreatív készségfejlesztés tevékenységeinek ismétlése a korosztály elvárható zenei képességének és jellemző érdeklődésének megfelelő zenei példákon keresztül személyiségfejlesztés. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| Ritmus, metrum:  Összetettebb metrumokhoz kapcsolódó improvizációs gyakorlatok tapssal és ütőhangszerekkel, szabályos és szabálytalan hangsúlyozás, metrum váltások.  Dallam:  Szövegalkotás egyszerűbb, ismert dallamra, jellegzetes ritmusokra, dallamalkotás egyszerű szövegre.  Eredeti nyelvű szöveg és fordításainak összehasonlítása, a zenei kifejezőkészség eszközeinek bemutatásával, klasszikus és populáris műfajokban egyaránt.  Harmónia:  Egyszerű harmóniamenet csoportos megszólaltatása.  Az énekes és zenehallgatási anyaghoz kapcsolódó dallamalkotás, variánsképzés lehetőségeinek bemutatása, díszítés a népzenében és műzenében, zenei szerkesztés módok, zenei formák parafrázisa zenei és nem zenei eszközökkel:  ritmus rondó,  szekvencia,  periódus,  variáció,  aranymetszés a zenében és a természetben.  Ismert dallamhoz ritmuskíséret vagy adott ritmuskísérethez dallamalkotás.  Egyszerű ritmus- és harmóniakíséret alkotása:  osztinátó  Kreatív közreműködés a tanult ritmikai, metrikai, dallami és harmóniai elemekből létrehozott és a tanult formai eszközökkel szerkesztett kompozíciók megszólaltatásában.  Rögtönzés és komponálás egyéni és csoportos formában. | *Magyar nyelv és irodalom:* szövegalkotás egyszerű dallamra, versmegzenésítés, szöveg hangsúlyok, prozódia.  *Idegen nyelvek:* idegen nyelvű szövegek és fordításainak összehasonlítása a prozódia szempontjából.  *Matematika:* absztrakt gondolkodás fejlesztése a zenei formákon keresztül.  *Vizuális kultúra:* önkifejezés, érzelmek kifejezése többféle eszközzel. |

|  |  |
| --- | --- |
| Kulcsfogalmak/  fogalmak | Metrumfajta (egyszerű, összetett, aszimmetrikus), szabályos és szabálytalan hangsúlyozás. Prozódia. Hármashangzatok. |

|  |  |  |
| --- | --- | --- |
| Tematikai egység/ Fejlesztési cél | Zenei reprodukció  Felismerő kottaolvasás, nélkülözhetetlen zeneelméleti alapismeretek | Órakeret 6 óra |
| Előzetes tudás | A korábbi években megszerzett zeneelméleti alapismeretek a hagyományos klasszikus zenei notációról. | |
| A tematikai egység nevelési-fejlesztési céljai | Az eddig tanult felismerő kottaolvasási és zenei ismeretek megerősítése, rendezése az ismétlés és az összefüggések feltárása által. A további gyakorlás a befogadást és a felidézést kísérő kottakövetéssel valamint elemi szintű kottaolvasás alkalmazásával. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| A zenei írásbeliség kialakulásának főbb jellemzői.  A zenei lejegyzés változásai. Az ötvonalas rendszertől eltérő notációk: tabulatúra, aleatorikus zene, jazz és popzenei akkordjelölés (csak információs szinten).  Ritmikai elemek, metrum, tempó:  Táncok ritmikai sajátosságainak megfigyelése, tempóbeli, metrikai és ritmikai jellemzői szempontjából.  Harmóniai elemek:  Egyszerűbb harmóniai változás megfigyeltetése.  Vokális és hangszeres partitúrák megismerése a zenehallgatás kottakép követésével, témák azonosításával, előadói jelek és az előadási mód megfigyelésével. | *Vizuális kultúra:* vizuális jelek és jelzések használata. |
| Kulcsfogalmak/fogalmak | Partitúra, notáció, tánctípus, beat, swing, ritmus. |

|  |  |  |
| --- | --- | --- |
| Tematikai egység/ Fejlesztési cél | Zenei befogadás  Befogadói kompetenciák fejlesztése | Órakeret 6 óra |
| Előzetes tudás | Korábbi évek során megszerzett kompetenciák, nyitott hozzáállás, zenei emlékek, tapasztalatok, koncertélmények. | |
| A tematikai egység nevelési-fejlesztési céljai | A befogadás pályáinak szélesítésével, személyes – esztétikai, intellektuális, gyakorlati – zenei élmények szerzésével, irányított és önálló feldolgozással a személyiség és az esztétikai érzék fejlesztése. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| A zene rendszerezésének különböző szempontjai (pl. kronológia, műfaj, forma, funkció, abszolút zene – programzene):  A zene kapcsolatainak feltárása a társművészetekkel, irodalommal, történelemmel, kultúrtörténettel a szintézis teremtés igényével  Az alkotás – zenei reprodukció – befogadás viszonya (zeneszerzés és előadó-művészet kapcsolata, komponálás/lejegyzés – improvizáció), a zene funkciói (művészi zene – szórakoztató zene, liturgia, önkifejezés, ünnepek zenéi, tánc, alkalmazott zene).  A zenei ismeretszerzés és információgyűjtés, a zenehallgatás lehetőségei a számítógép és az internet segítségével. A felfedezés örömének kialakítása a folyamatos tanári tartalomközlés helyett (zeneszerzők, életutak, életművek).  Csoportos műalkotás-elemzés, önálló véleménynyilvánítás (művészi érték – giccs).  Népzene és műzene kapcsolatai, a jazz és a populáris zene műfajainak kapcsolódási pontjai.  Átköltés, átdolgozás, feldolgozás, stílusok keveredése, zenei humor, pl. komolyzenei témák megjelenése a médiában és a populáris műfajokban, világzenei példák zenei forrásai.  Jazzhangszerek, zenekar: trombita, szaxofon, klarinét, nagybőgő, zongora, sokféle ütőhangszer, bigband.  Egy zenemű/részlet egyéni feldolgozása, elemzése megadott témából választva (pl. élet, halál, születés, gyász, haza, becsület, küzdelem, szerelem, hűség, gúny, irónia, humor, hősiesség, szabadság, béke, vallás). | *Magyar nyelv és irodalom:* a műzene irodalmi kapcsolódásai, átköltés, humor.  *Történelem, társadalmi és állampolgári ismeretek:* a zene történelmi kapcsolódásai, polgárosodás és a nyilvános koncerttermek, operaházak.  *Idegen nyelvek:* zenehallgatási anyag idegen nyelven.  *Vizuális kultúra:* önkifejezés, érzelmek kifejezése többféle eszközzel.  *Informatika:* információgyűjtés az internet segítségével. |

|  |  |
| --- | --- |
| Kulcsfogalmak/fogalmak | Népzene – műzene, világi zene – egyházzene, abszolút zene – programzene, komolyzene – populáris zene, tánczene, alkalmazott zene. |

|  |  |  |
| --- | --- | --- |
| Tematikai egység/ Fejlesztési cél | *Zenei befogadás*  *Zenehallgatás* | Órakeret 20 óra |
| Előzetes tudás | A zenemű gondolati tartalmát közvetítő kifejezőeszközök átélésének és értelmezésének képessége. A korábban tanult jellegzetes zeneművek részleteinek felismerése. | |
| A tematikai egység nevelési-fejlesztési céljai | A befogadói kompetencia erősítése az ismeretek kronológiai rendszerezésével. Tájékozottság a zeneművek műfajában és a zenei stílusokban. Önálló elemzés, véleménykifejtés. | |

|  |  |
| --- | --- |
| Ismeretek/fejlesztési követelmények | Kapcsolódási pontok |
| Az alábbi szempontok alapján válogatott és meghallgatott zenei részletek felismerése.  Népzene:  Népdal, hangszeres népzene, népies műdal.  Műzene:  Az európai műzene kialakulása napjaink zenéjéig – legfontosabb stílusjegyek, műfajok és zeneszerzők.  Romantika – dalciklus, hangszeres előadási darabok, opera és zenedráma (nemzeti jelleg a zenében, hangszeres virtuozitás, az érzelmek szélsőséges megjelenítése, miniatűr kompozíciók és monumentalitás – formai és dallami jellemzők: szabad formák, kromatikus dallamalkotás, díszítés).  A századforduló és a XX. század zenéje – a stílusegység felbomlása, új zenei irányzatok (impresszionizmus, verizmus, dodekafónia, avantgárd, experimentális zene, expresszionizmus, elektronikus zene).  Korunk zenéje a második világháborútól napjainkig.  A klasszikus zenén túl, válogatás az alábbi anyagból:  a jazz fontosabb műfajai a kezdetektől napjainkig,  a beat és a klasszikus rock,  a világzene,  a zenés színház – rockopera,  a szórakoztató zene műfajai,  filmzene és alkalmazott zene.  A mai populáris zene irányzatai.  A művek megismerésén, elemzésén keresztül a kultúrabefogadás szándékának erősítése, a hangverseny-látogatás motivációs szerepének felhasználásával. | *Magyar nyelv és irodalom:* a műzene irodalmi kapcsolódásai, átköltés, humor.  *Történelem, társadalmi és állampolgári ismeretek:* a zene történelmi kapcsolódásai, zene a liturgiában, polgárosodás és a nyilvános koncerttermek, operaházak.  *Idegen nyelvek:* zenehallgatási anyag idegen nyelven.  *Vizuális kultúra:* önkifejezés, érzelmek kifejezése többféle eszközzel.  *Informatika:* zenei információgyűjtés az internet segítségével). |

|  |  |
| --- | --- |
| Kulcsfogalmak/fogalmak | Stílusjegy, műfaj. |

|  |  |
| --- | --- |
| A fejlesztés várt eredményei a két évfolyamos ciklus végén | A tanulók az énekes anyagból 20 dalt és műrészletet részben kottából, részben emlékezetből kifejezően énekelnek csoportosan.  Képesek néhány dallamból (népdal, műdal, zenei téma) álló csokor felidézésére egy-egy témán, műfajon, stíluskörön belül is.  Egyszerűbb többszólamú kórusművek, vagy azok részleteit, kánonokat csoportosan énekelnek.  A tanulók a generatív tevékenységek eredményeként érzékelik, felismerik a zenei kifejezés, a forma, a műfaj és a zenei eszközök közti összefüggéseket.  A kottakép elemeit és az alapvető zenei kifejezéseket felismerik és értelmezik, tanári segítséggel reprodukálják.  Képesek a műalkotások üzenetét felismerni, a bennük megjelenő sors- és magatartásmintákat értelmezni, gondolatiságukat, morális és humánus tartalmukat megérteni.  A kiemelkedő zenei műalkotások megismerése által korunk kulturális sokszínűségében eligazodnak.  A tanulók több zenei stílust, korszakot, zeneművet megismernek (min. 10 alkotás).  Tudnak tájékozódni a legfontosabb műfajokban és a stíluskorszakokban.  A műveket kontextusba helyezve képesek saját élményeket is felidézni, választásaikat meg tudják indokolni.  Különbséget tudnak tenni világi zene, egyházzene, szórakoztató zene, alkalmazott zene, programzene között.  A két év során az áttekintést segítő különböző szempontok alapján megismerik a zenei stílusok jellemzőit, kronologikus és műfaji rendszer alakul ki az eddig megszerzett és ebben az időszakban kiegészített zenei ismeretekben. |

Ajánlott zenehallgatási anyag

Klasszikus zenei anyag

Az alábbi felsorolás ajánlásokat tartalmaz. A zeneművek megadott listája a tanár egyéni választása szerint módosítható. A megadott művek egy része olyan terjedelmű, hogy az ének-zene óra keretei között csak részletek meghallgatására van mód. (Szimfóniatétel, daljáték, opera részlete.) A jazz és a populáris zenei műfajok megismerése a 7–8. évfolyam ajánlásaihoz hasonlóan folytatódik, kiegészítve ajánlott magyar művekkel.

Népdalok, hangszeres népzene, nemzetiségek zenéje, népies műdal, verbunkos zene. Romantikus szerzők nemzeti táncai (Chopin, Brahms, Dvořák).

Franz Schubert: Téli utazás (Winterreise) D. 911– részletek.

Franz Schubert: Erlkönig, Op. 1. D. 328.

Felix Mendelssohn-Bartholdy: Szentivánéji álom (Sommernachtstraum), Op. 21.

Erkel Ferenc: Bánk bán – részletek.

Robert Schumann: Dichterliebe, Op. 48. – részletek.

Liszt Ferenc: Velence és Nápoly (Venezia e Napoli), in: Vándorévek II. kötet (Années de pélerinage II.).

Giuseppe Verdi: Nabucco – Rabszolgák kórusa.

Wagner, Richard: A nürnbergi mesterdalnokok (Die Meistersinger von Nürnberg) – nyitány

Szergej Rahmanyinov: Vocalise, Op. 34, No. 14.

Claude Debussy: Clair de lune (Holdfény).

Maurice Ravel: Bolero.

Carl Orff: Carmina Burana.

Bartók Béla: Divertimento, BB 118, 1. tétel.

Kodály Zoltán: Psalmus Hungaricus.

Conlon Nancarrow: Etüdök gépzongorára (Studies for prepared player piano).

Kurtág György: Négy dal Pilinszki János verseire

Arvo Pärt: Magnificat.

Steve Reich: Zene 18 zenészre (Music for 18 Musicians).

Eötvös Péter: Mese (1968), Tücsökzene (1970).

Populáris zenei szemelvények

A 10. évfolyam énekes és a zenehallgatási anyagában megjelennek a klasszikus kompozíciós műalkotásokon és a népzenén kívül eső műfajok is.

A dalokat a tanár vagy a növendékek kísérhetik gitárral és/vagy zongorán.

|  |  |  |
| --- | --- | --- |
| CÍM | SZERZŐ | ELŐADÓ |
| A hetedik | Póka – József Attila | Hobo Blues Band |
| Apám hitte | Presser, Zorán – Dusán | Zorán |
| Az utcán | Szörényi – Bródy | Illés együttes |
| Azért vannak a jó barátok | Máté Péter – S.Nagy István | Máté Péter |
| Gyöngyhajú lány | Presser – Adamis | Omega |
| Ha itt lennél velem | Republic együttes | Republic |
| Ilyenek voltunk | Kovács Ákos | Ákos |
| Iskolatáska | Hajdú – Demjén | Bergendy együttes |
| Levél a távolból | Szörényi – Bródy | Fonográf |
| Miénk itt a tér | Presser – Adamis | LGT |
| Mondd, hogy nem haragszol | Szörényi – Bródy | Fonográf |
| Nézz az ég felé | Lerch István – Horváth Attila | Charlie |
| Szállj fel magasra | Gallai Péter – Köves Miklós | Piramis |
| Te majd kézen fogsz és hazavezetsz | Presser Gábor | Presser Gábor |
| Ugye mi jó barátok vagyunk | Presser – Dusán | LGT, Zorán, Demjén |
| Valaki mondja meg | Presser – Adamis | Presser Gábor |
| Várj, míg felkel majd a nap | Lerch – Demjén | V'Moto-Rock |